Дует "Ритон" поема на американско турне - 24chasa.bg
https://www.24chasa.bg/ojivlenie/article/7560312 www.24chasa.bg
15.07.2019 17:35; 24 часа онлайн
На турне в Америка поемат Катя и Здравко от "Ритон" през есента. След концертите във Варна, Пловдив и Русе през август и септември, звездният дует ще завърши годината със серия от концерти пред родната общност зад океана.
"Получихме покана да посетим отново Щатите и Канада, и решихме да я приемем. Целия месец ноември ще пеем пред сънародниците ни в най-големите градове в САЩ и Канада. На 10 ноември ще бъдем в Чикаго, но точната програма ще бъде готова до месец и половина", съобщи Катя по време на гостуването на "Ритон" в "Денят започва" по БНТ.
Освен в Чикаго, където е съсредоточена най-голямата българска диаспора, дуетът ще гостува още в Лас Вегас, Маями, Денвър, Торонто и др. Американската обиколка няма да е първа за "Ритон". През пролетта на 2014 г. Катя и Здравко изнесоха 19 концерта за 40 дни.
Този път турнето ще бъде по-кратко, а освен на най-големите им хитове, публиката им от другата страна на планетата ще чуе за пръв път и новите им парчета "Мамо", "Счупеното носи щастие", "Твоята жена", "Цял живот танго" и "Случва се нещо".